### NN 20/2024 (21.2.2024.), Rješenje o određivanju područja stalnog graničnog prijelaza za međunarodni promet putnika i roba u pomorskom prometu Split

POLICIJSKA UPRAVA
 SPLITSKO-DALMATINSKA

320

Na temelju članka 12. stavka 2. Zakona o nadzoru državne granice (»Narodne novine«, broj 83/13, 27/16, 114/22 i 151/22), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj 150/04) ­Policijska uprava splitsko-dalmatinska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U POMORSKOM PROMETU SPLIT

Članak 1.

Područje stalnog graničnog prijelaza za međunarodni promet putnika i roba u pomorskom prometu Split nalazi se na području gradske luke Split na dvije lokacije, i to na Gatu sv. Duje i na južnom vanjskom dijelu gradske luke Split, na vanjskim vezovima broj 25, 26 i 27.

Članak 2.

Ukupna površina područja stalnog graničnog prijelaza za međunarodni promet putnika i roba u pomorskom prometu Split iznosi 26 863,49 m², od čega 4 873,49 m² u međunarodnom dijelu putničke luke Split koja se nalazi na Gatu svetog Duje i 21 990 m² na vanjskom lukobranu gradske luke Split.

Članak 3.

Područje stalnog graničnog prijelaza za međunarodni promet putnika i roba u pomorskom prometu Split koji se nalazi na Gatu svetog Duje obuhvaća dio katastarske čestice 9544/2 i dio katastarske čestice 9556 k.o. Split.

Obuhvaća vanjski ograđeni prostor ukupne površine od 4 487 m² oko istočnog i jugozapadnog dijela zgrade putničkog terminala, veza 19 i dio veza 20 dok se na njemu zadržavaju plovila za razonodu i šport i putnički brodovi u međunarodnom prometu.

Područje graničnog prijelaza na Gatu svetog Duje u zgradi pomorskog putničkog terminala sa jugozapadne strane obuhvaća dvije uredske prostorije granične policije sa tri kontrolne kučice za obavljanje granične kontrole, skladišnim prostorom, sanitarnim čvorom i putničkim terminalom za putnike u međunarodnom dolasku i odlasku.

S vanjske južne strane nalaze se tri kolnička traka od kojih je jedan natkriven nadstrešnicom površine 60 m² s pripadajućom kućicom za obavljanje granične kontrole vozila i kućicom za obavljanje carinske kontrole.

Područje graničnog prijelaza na Gatu svetog Duje obuhvaća i istočni dio zgrade pomorskog putničkog terminala u kojoj se nalaze uredske prostorije granične policije i carine, prostorija za komunikacijsku opremu, putnički terminal sa sanitarnim čvorom.

Na vanjskoj istočnoj strani zgrade pomorskog putničkog terminala nalaze se tri kolnička traka od kojih je jedan natkriven nadstrešnicom površine 125 m² s pripadajućom kućicom za obavljanje granične kontrole osobnih vozila i teretnih vozila te autobusa, te kućica za obavljanje carinske kontrole.

Područje graničnog prijelaza obuhvaćaju i prostorije za zadržavanje i prostorije za tražitelje azila sa istočne vanjske strane zgrade u smjeru zapada, smještene po sredini zgrade pomorskog putničkog terminala.

Članak 4.

Područje stalnog graničnog prijelaza za međunarodni promet putnika i roba u pomorskom prometu Split koji se nalazi na južnom vanjskom dijelu gradske luke Split, na vanjskim vezovima broj 25,26 i 27 obuhvaća katastarske čestice 14175, 14176, 14177, dio 14178, 9542/1, dio 9542/2, dio 9543, dio 9544/2, dio 9544/1, dio 9545/1, dio 9545/2 i dio katastarske čestice 9547 k.o. Split.

Obuhvaća vanjske vezove 25, 26 i 27 uključujući cjelokupno ograđeni kopneni prostor namijenjen za međunarodni promet. U dijelu putničkog terminala namijenjenog za međunarodni cestovni promet – promet osobnih vozila, teretnih vozila i autobusa ubrajaju se dvije rampe širine 28 metara sa dvije kontrolne kućice za obavljanje granične kontrole i dvije kontrolne kućice za obavljanje carinske kontrole.

Vez 25 obuhvaća ograđeni prostor unutar metalne ograde a unutar kojeg se nalazi lučko svjetlo – svjetionik na krajnjem zapadnom dijelu lukobrana, uključujući kolnički trak za vozila i kućicu za obavljanje granične kontrole i kućicu za obavljanje carinske kontrole. Vez 25 je dio graničnog prijelaza dok se na njemu zadržavaju brodovi u međunarodnom prometu.

Vanjski vezovi 26 i 27 nalaze se unutar ograđenog prostora putničkog terminala i namijenjeni su za prihvat brodova na kružnom putovanju u međunarodnom prometu.

Članak 5.

Sastavnim dijelom područja stalnog graničnog prijelaza za međunarodni promet putnika i roba u pomorskom prometu smatraju se i dva međunarodna sidrišta dok se na istima na sidru nalaze brodovi u međunarodnom prometu.

Sidrište za brodove s opasnim teretom je prostor unutar spojnica sljedećih pozicija:

– do 7,5 metara gaza:

|  |  |  |
| --- | --- | --- |
| a) | 43⁰29.2’ N | 16⁰29.6’ E |
| b) | 43⁰29.2’ N | 16⁰31.6’ E |
| c) | 43⁰28.4’ N | 16⁰31.6 E |
| d) | 43⁰28.4’ N | 16⁰29.6’ E |

– iznad 7,5 metara gaza:

|  |  |  |
| --- | --- | --- |
| a) | 43⁰27.8’ N | 16⁰29.6’ E |
| b) | 43⁰27.8’ N | 16⁰31.6’ E |
| c) | 43⁰26.6’ N | 16⁰29.6’ E |
| d) | 43⁰26.6’ N | 16⁰31.6’ E. |

Članak 6.

Stupanjem na snagu ovog Rješenja prestaje važiti Rješenje o određivanju područja stalnog međunarodnog pomorskog graničnog prijelaza I. kategorije Luka Split broj 511-12-40-14933/2010. od 3. kolovoza 2010. godine (»Narodne novine«, broj 113/2010).

Članak 7.

Ovo Rješenje stupa na snagu osmoga dana od dana objave u »Narodnim novinama«.

Klasa: NK-212-05/23-03/24

Urbroj: 511-12-41-23-33

Split, 7. veljače 2024.

Načelnik
 Slobodan Marendić, v. r.